efsyn.gr

Ισχυρός σεισμός σημειώθηκε στις 9:23 το πρωί, μεταξύ Κυθήρων και Κρήτης, που έγινε αισθητός σε όλη τη νότια Ελλάδα αλλά και στην Αθήνα.

Σύμφωνα με το Γεωδυναμικό Ινστιτούτο ο σεισμός είχε μέγεθος 6,1 βαθμούς της Κλίμακας Ρίχτερ, με το επίκεντρο της δόνησης να εντοπίζεται στο θαλάσσιο χώρο 20 χλμ. ν. των Αντικυθήρων και σε βάθος 70 χλμ.

Το ίδιο μέγεθος εκτίμησε, μετά την αναθεώρηση, και το Ευρωμεσογειακό Ινστιτούτο, αναφέροντας πως ο σεισμός είχε επίκεντρο 84 χλμ δυτικά των Χανίων και εστιακό βάθος 55 χιλιόμετρα.

«Η Εφ.Συν.» μίλησε με τον δήμαρχο Κισσάμου Γιώργο Μυλωνάκη ο οποίος τόνισε ότι έχουν σημειωθεί ζημιές σε εγκαταλελειμμένα κτίρια σε διάφορους οικισμούς, κυρίως στα Χαιρετιανά, αλλά και στο κτίριο του λυκείου, ωστόσο όπως είπε, η κατάσταση βρίσκεται υπό έλεγχο.

Μάριος Διονέλλης

Ο ίδιος πήρε την απόφαση, για προληπτικούς λόγους, να μην λειτουργήσουν τα σχολεία της περιοχής.

Μάριος Διονέλλης

Στα Χανιά και στο Ηράκλειο, επέστρεψαν και πάλι στις τάξεις τους οι μαθητές των σχολείων , οι οποίοι μετά την εκδήλωση του σεισμού, δόθηκε οδηγία να παραμείνουν στις αυλές.

Στις δηλώσεις του στο ΑΠΕ-ΜΠΕ ο Περιφερειακός Διευθυντής Εκπαίδευσης Κρήτης Μανώλης Καρτσωνάκης, σημείωσε ότι μετά από ένα πρώτο έλεγχο των σχολείων από τους διευθυντές, με απόφαση των αντιπεριφερειαρχών Ηρακλείου και Χανίων, τα παιδιά αποφασίστηκε να παραμείνουν στα σχολεία και να ολοκληρώσουν κανονικά το πρόγραμμά τους, καθώς δεν υπάρχει αναφορά για ζημιές.

«Μέχρι στιγμής δεν έχουμε κάποια αναφορά για ζημιές, ωστόσο πυροσβεστικά οχήματα, επειδή το επίκεντρο του σεισμού ήταν μεταξύ Κυθήρων και Κρήτης, έχουν σπεύσει σε σημεία της παράκτιας ζώνης» δήλωσε νωρίτερα στο ΑΠΕ-ΜΠΕ ο διοικητής Πυροσβεστικών Υπηρεσιών Κρήτης, Νίκος Λαγουδάκης, τονίζοντας ότι ο μηχανισμός βρίσκεται σε ετοιμότητα.

Μάριος Διονέλλης

«Καμιά σχέση με τον σεισμό της Αλβανίας»

Μιλώντας στην ΕΡΤ ο καθηγητής και πρόεδρος του ΟΑΣΠ, Ευθύμιος Λέκκας ανέφερε πως ο σεισμός σημειώθηκε πάνω στο ελληνικό τόξο, με ενδιάμεσο βάθος και εξήγησε ότι συνήθως δεν ακολουθείται από μεγαλύτερους σεισμούς ή ακολουθία σεισμών. Επιπλέον, τόνισε ότι «η σεισμικότητα αυτή δεν έχει καμιά σχέση με αυτά που συμβαίνουν στην Αλβανία».

«Είναι σεισμός ανεξάρτητος από αυτόν της Αλβανίας και λόγω του μεγάλου του εστιακού βάθους του -περίπου 70 χιλιόμετρα- δεν θα έχει καμία συνέχεια», ξεκαθάρισε και ο διευθυντής του Γεωδυναμικού Ινστιτούτου, καθηγητής σεισμολογίας, Άκης Τσελέντης. «Αυτού του είδους οι σεισμοί γίνονται άπαξ και τελειώνουν. Επίσης λόγω του μεγάλου εστιακού βάθους τους γίνονται αισθητοί σε μεγάλη έκταση» ανέφερε ο κ. Τσελέντης στο ΑΠΕ-ΜΠΕ.

Κλειστά τα σχολεία στα Κύθηρα

Κλειστά θα παραμείνουν σήμερα τα σχολεία στα Κύθηρα, όπου κλιμάκιο μηχανικών της Περιφέρειας Αττικής πραγματοποιεί αυτοψίες στα δημόσια κτίρια και στα σχολεία για τυχόν ζημιές.

Όσον αφορά στην Αττική, όπως ενημερώθηκε ο Περιφερειάρχης Αττικής Γ. Πατούλης από τον καθηγητή γεωδυναμικής Ε. Λέκκα δεν τίθεται το παραμικρό θέμα ασφάλειας για τα σχολεία λόγω του μεγάλου εστιακού βάθους. Οι μαθητές μπορούν να παρακολουθήσουν κανονικά τα μαθήματα τους, αναφέρεται σε ανακοίνωση της Περιφέρειας.